بە ناوی خوای گەورە و مەزن«سپاس و پێزانین»«کەسێک قەدر ناس و پێزانی هاودڵی و یارمەتی خەڵک نەبێ،سپاس و پێزانینی نییە بۆ خوای داهێنەریش.»مەرگ ڕاستییەکی حاشا هەڵنەگرە و کەس ناتوانێ خۆی لێ دەرباز بکات.وێڕای ڕازی بوونمان بە قەدەری خودای ڕەحمان ئێمە سەرجەم بنەماڵەی خوالێخۆشبوو حەسەن ئەحمەدی, بە هۆی کۆچی دوایی ئەو خۆشەویستە،ئەستۆندەکی تاوڵی هیوامان شکا و گێژەلوولەکەی خەم لە ڕۆح و دڵمان وەر هات.بێ گومان ئەگەر هاوخەمی و هاودڵی دۆستان،خزمان و هاوڕێیان نەبوایە،ئەم ماتەم و داخە قورسە پشت و ئەژنۆی دەچەماندین،هەر بۆیە بە پێویست و ئەرکی سەر شانی خۆمانی دەزانین لە ناخی دڵەوە سپاسی ھەموو ئەوخوشک وبرایانەمان لە ناوخۆ و دەرەوەی وڵات بکەین کە لە ڕێ و ڕەسمی بە خاک سپاردن و سەرەخۆشی و پرسەی ئەو ئازیزەمان بە بوونیان لە سەرقەبران،مزگەوت و ماڵەوە ،هەر وەها بە پێوەندی تەلەفوونی و کورتەنامە و لە ڕیگای تۆڕە کۆمەڵایەتیەکانەوە پاڵپشتمان بوون و پرسە و هاوخەمی خۆیان دەربڕیوە و بوونەتە هۆی ئارامی و ئوقرەیی دڵمان.هیوادارین هیچ کات خەم و پەژارە ڕێگە لە ژیانی ئاسایی تان نەگرێت وبەو ئاواتەین ک لە شادی و خۆشیتاندا بەشدار بین.بە ڕاستی ئەو هەموو خۆشەویستی و دڵسۆزییە پەنجە و زمانی لە گۆ خستووین و نازانین چۆن هەستی پێزانینی خۆمان ئاراستەتان بکەین،ئاخر ئێوە بە سەرتان کردینەوە لە کاتێکدا کە خۆتان سەرقاڵی کار و ژیانتانتان بوون ،بە وەستانتان لەگەڵمان بە سەعات و بەڕۆژ،بە پەیامی هاوخەمیتان کە هەر یەکیان وەک دەرمانێک وابوو بۆ دڵی بریندارمان،بە تەلەفۆنەکانتان کە بەشەوان و بەڕۆژ بەردەوام بوون و بە دوعا ونزاکانتان لە بۆ ئارامی ئێمەو زۆر شتی تر سەڵماندتان کە مرۆڤایەتی هێشتا زیندووە و برایەتی و هاودڵی مانای خۆی لە دەست نەداوە و لە کاتی کۆست و کەسەرەکان بە جوانترین شێوە خۆی دەردەخات.خۆمان بە شەرمەزاری ئێوەی خۆشەویست دەزانین ئەگەر بە هۆی ئاڵوزی وناسۆری دڵمان نەمانتوانیبێ وەڵامدەری ئەو هەموو گەورەیی ،دڵسۆزی و هاودڵییەتان بین و ئەرکی میوانداری خۆمان بەرامبەر دەریای پڕ لە هەست و ئەوینتان بەجێ بێنین.ئاواتمان سڵامەتی،شادی و سەربەرزیتانە لە هەر دوو دونیا.لە لایان بنەماڵەی خوالێخۆشبۆ, عەشیرەتی سەێد شێرەیی بێوەن, عەشیرەتی ئێناخی و سە رجەم خزمانەوە